
Относно: Изработване на разширен идеен проект с пълни инженерно-геоложки проучвания и ПУП за ново трасе на път I-5 "Русе-Велико Търново-Габрово" в участъка от км 105+430 до км 107+900 ≡107+887.71 по проект

УВАЖАЕМИ ГОСПОДИН ГЕНОВ,

На основание чл. 4, ал. 1 от Наредбата за условията и реда за извършване на оценка на въздействието върху околната среда и чл. 10, ал. 1 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони, Ви уведомяваме за:

„Изработване на разширен идеен проект с пълни инженерно-геоложки проучвания и ПУП за ново трасе на път I-5 "Русе-Велико Търново-Габрово" в участъка от км 105+430 до км 107+900≡107+887.71 по проект“

1. Възложител:
Агенция „Пътна инфраструктура“, 
гр. София 1606, бул. „Македония” № 3
телефони за контакти: 02/9173 268; 02/9173 334
лица за контакти: Д-р Нина Стоилова – началник отдел ОВОС и ОС, дирекция ИПОП; 
	                          Десислава Славова – главен експерт в отдел ОВОС и ОС.

1. Резюме на инвестиционното предложение:
Път 1-5 „Русе - Велико Търново – Габрово” е част от основната европейска пътна мрежа на територията на Република България, който е важна връзка между ГКПП „Дунав мост” със Старопланинските проходи „Република” и „Шипка” и връзка към ГКПП „Капитан Андреево” и „Маказа”. Преминаващият транспортен трафик е изключително интензивен, състоящ се от леки, товарни и тежкотоварни автомобили.
Участъкът на републиканския път от км 105+430 до км 107+900, отделящ се от Южен пътен възел Велико Търново към гр. Дебелец е с габарит, включващ две ленти за движение в посока.
От 2010 г. участъкът от км 106+250 до км 107+500 е със статут на участък с повишена концентрация на ПТП, като в периода 2010-2019 г. са настъпили 181 бр. инцидента, съгласно представена статистика от Сектор „Пътна полиция”.
Съществуващото положение не осигурява необходимото ниво на безопасност на движението и се създават предпоставки за възникване на тежки пътнотранспортни произшествия.
С настоящото уведомление Ви информираме, че с Решение на Министерски съвет № 643/30.08.2011 г., път I-5 Русе-Бяла-Полски Тръмбеш-Велико Търново - о.п. Стара Загора - Средец-Димитровград - о.п. Хасково-Конуш – Черноочене – Кърджали – Момчилград – Маказа - граница Гърция от 0+000 до 384+840, е обявен за обект с национално значение и за национален обект.
[bookmark: _Hlk121229386]

2. Описание на основните процеси, капацитет, обща използвана площ; необходимост от други, свързани с основния предмет, спомагателни или поддържащи дейности, в т.ч. ползване на съществуваща или необходимост от изграждане на нова техническа инфраструктура (пътища/улици, газопровод, електропроводи и др.); предвидени изкопни работи, предполагаема дълбочина на изкопите, ползване на взрив:
3.1. Описание на основните процеси
[bookmark: _Toc147923919]3.1.1. Проектно решение
Проектното решение е изготвено, въз основа на следните основни приемания и предпоставки:
· Осигуряване на връзка към съществуващия първокласен път.
· Максимално запазване на съществуващия път и оформянето му като обслужваща територия.
· Новото проектно трасе на пътя да е над съществуващия път.
· Осигуряване на връзка към квартал „Чолаковци“.
· Осигуряване на връзка към завод „Ивайло“.
· Укрепване на две регистрирани свлачища при съществуващия път.
· Настилката да бъде изпълнена с трошен камък, стабилизиран с цимент;
· За съоръжения от група А и Б – връхна конструкция от ГТ165 греди по четири броя на платно. 

Ситуационно и нивелетно решение
Началото на участъка е в края на южен пътен възел в град Велико Търново при км 105+430, проектиран е с 6 броя хоризонтални криви, като крива 5 е минимален радиус от 360м.
При разработения вариант на директното трасе, същото преминава над ж.п. линия. От направеното заснемане е установено наличието на тръбопровод ф800, като към момента не се предвижда  неговата реконструкция.
Нивелетното решение е т.н. „висока нивелета“.
Пътната връзка в посока Велико Търново – Път I-5 – реализира се в началото на участък при км 105+880 с лента, която се включва към трасето на първокласния път.
Пътната връзка в посока Път I-5- Велико Търново, с начало от първокласния път, преминава под продължението на моста на река Янтра в ляво и с връзка при км 106+360 се включва към новото трасе. 
Посоките път I-5 – Велико Търново – Габрово/Гурково са развити след моста на р. Янтра при км 106+630, а пътя за кв. Чолаковци минава под продължението на моста на р. Янтра.
Краят на разработвания участък е при км 107+887.71  в началото за пътен възел „Дебелец“, като местоположение също е на път I-5, който след възела се отклонява към път II-55.
Всички пътни връзки осигуряват достъп до индустриалната зона на гр. Велико Търново, както и връзка със съществуващото старо трасе на път I-5. Проектирано е кръгово кръстовище срещу съществуващия мост на река Янтра.
Нивелетното решение е проектирано за 90км/ч.

Габарит на директното трасе
От направеното преброява и прогнозните коефициенти е избран габарит Г20 за трасе.
Габаритът на директно трасе е Г20 (две ленти за движение на платно по 3.50м, две ленти за движение на платно по 3.25 м, разделителна ивица с ширина 2 м, две водещи ивици по 0.50 м и две по 0.25м, както и банкети два по 1,50). 
Габарит на връзките:
Пътна връзка 1 /Велико Търново – Съществуващ първокласен път/ 
· Асфалт – 7.50м
· банкет – 2х1.50м
Пътна връзка 2 /Съществуващ първокласен път- Велико Търново/
· Асфалт – 5.50м
· банкет – 2х1.50м
Пътна връзка 3 /Съществуващ първокласен път – Габрово/
· Асфалт – 7.50м
· банкет – 2х1.50м
Пътна връзка 4 /Габрово-Съществуващ първокласен път (Връзка към кв. Чолаковци) /
· Асфалт – 5.50м
· банкет – 2х1.50м
Пътна връзка 5 преминаване под новото трасе към завод Ивайло.
· Асфалт – 8.0м
· банкет – 2х1.50м

Настилка
Направено е изчисление на конструкцията на настилката на директното трасе за „много тежко“ движение – настилка с пласт от трошен камък с циментова стабилизация.
Дебелината на пластовете на двете настилки са следните:
Настилка на директно трасе:
Плътен асфалтобетон сплит мастик с полимер модифициран битум – 4 см.
Неплътен асфалтобетон /биндер/ с полимер модифициран битум – 6 см.
Битумизиран трошен камък Ао – 12 см.
Трошен камък стабилизиран с цимент – 20 см.
Скални материали с непрекъсната зърнометрия за долен основен пласт 0-63мм – 24 см.
Настилка на пътните връзки:
Плътен асфалтобетон сплит мастик с полимер модифициран битум – 4 см.
Неплътен асфалтобетон /биндер/ с полимер модифициран битум – 6 см.
Битумизиран трошен камък Ао – 20 см.
Скални материали с непрекъсната зърнометрия за долен основен пласт 0-63 мм – 32 см.

Големи съоръжения
Всички съоръжения са нови и със следното разположение по растящия километраж: 
1. Мост над р. Янтра при км 106+227
2. Надлез при път за хлебозавод и кв. Чолаковци при км. 106+528;
3. ЖП Надлез при км 106+663;
4. Надлез при връзка 5 при км 106+804 
5. Мост с един отвор над дере при км 107+117 

Обща особеност на всички съоръжения на идейния проект в тази първа фаза на проекта е:
·  Прието е пилотно фундиране на опорите. След изготвяне на подробното инженерно-геоложко проучване (за всяко отделно съоръжение) в следващата проектна фаза – разширен идеен проект, ще се прецизира диаметъра, броя и дълбочината на пилотите;
· Габаритите на съоръженията са за пътен Габарит Г-20;
· Външният тротоарен блок е с ширина 175см върху който се поставя предпазна ограда с тройна шина без конзола и парапет с височина 110см. Тротоарният блок завършва с тротоарен корниз от полимер бетон;
· Вътрешният тротоарен блок е с ширина 70 см и с предпазна ограда с тройна шина;
· Връхните конструкции са две отделни за ляво и дясно платно и са отделени една от друга на разстояние 20см;
· Връхната конструкция е съставена от предварително напрегнати на стенд двойно „Т“ греди с широк горен фланш;
·  Предвидена е монолитна връзка на стълбовете с връхната конструкция;

3.2. Необходимост от други, свързани с основния предмет, спомагателни или поддържащи дейности, в т.ч. ползване на съществуваща или необходимост от изграждане на нова техническа инфраструктура:
След утвърждаване на техническия проект за инвестиционното предложение и приключване на всички съгласувателни процедури, ще бъдат предприети действия по издаване на разрешение за строеж. Компетентен орган за издаване на разрешението е Министерство на регионалното развитие и благоустройството.
3.3. Предвидени изкопни работи, предполагаема дълбочина на изкопите:
Проектът предвижда извършване на изкопни работи -547 000 м3, с дълбочина на изкопите до 15м. и насипни работи – 440 500 м3. Не са установени проучвателни площи и находища за подземни богатства в района на инвестиционното предложение, съответно не се очаква въздействие върху земните недра по смисъла на Закона за подземните богатства. 

3.4. Ползване на взрив:
Не се предвижда ползване на взрив и взривни работи.

4. Връзка с други съществуващи и одобрени с устройствен или друг план дейности в обхвата на въздействие на обекта на инвестиционното предложение, необходимост от издаване на съгласувателни/разрешителни документи по реда на специален закон; орган по одобряване/разрешаване на инвестиционното предложение по реда на специален закон:
При реализацията на проекта ще се наложат отчуждения и промяна на предназначението на площи в обхвата на трасето.
След утвърждаване на техническия проект за инвестиционното предложение и приключване на всички съгласувателни процедури, ще бъдат предприети действия по издаване на разрешение за строеж. Компетентен орган за издаване на разрешението е Министерство на регионалното развитие и благоустройството.

5. Местоположение на инвестиционното предложение /населено място, община, квартал, поземлен имот, като за линейни обекти се посочват засегнатите общини/райони/кметства, географски координати или правоъгълни проекционни UTM координати в 35 зона в БГС2005, собственост, близост до или засягане на елементи на Националната екологична мрежа (НЕМ), обекти, подлежащи на здравна защита и територии за опазване на обектите на културното наследство, очаквано трансгранично въздействие, схема на нова или промяна на съществуваща пътна инфраструктура/

5.1. Местоположение на инвестиционното предложение:
Проектираният път засяга землищата на: 
· гр. Велико Търново ЕКАТТЕ 10447, 
· с. Присово ЕКАТТЕ 58459
· гр. Дебелец ЕКАТТЕ 20242
Засегнатите имоти са частна, общинска или държавна собственост, като се засягат урбанизирани територии, земеделски и горски територии, както и водни площи.

5.2. Елементи на Националната екологична мрежа: 
Инвестиционното предложение засяга защитени зони BG0000610 „Река Янтра” и BG0000213 „Търновски височини“ по Директивата за опазване на природните местообитанията и на дивата флора и фауна.
Инвестиционното предложение не засяга защитени територии.

5.3. Обекти, подлежащи на здравна защита:
Рализацията на инвестиционното предложение засяга частично урбанизираната територия на В. Търново в промишлената зона. В тези участъци при необходимост ще се предвидят шумозащитни съоръжения в следващия етап на проектиране.
Проектът има за цел опазване на здравето и безопасността на пътуващите.

5.4. Територии за опазване на обектите на културното наследство:
При реализация на обекта ще се предприемат всички необходими действия съгласно Закона за културното наследство и ще се информира НИНКН, както и РИМ В. Търново, с цел предприетите дейности да не засегнат обекти на културното наследство.

5.5. Схема на нова или промяна на съществуваща пътна инфраструктура:
Инвестиционното предложение предвижда промяна в схемата на  съществуващата пътна инфраструктура. 
За извършване на транспортните дейности, свързани със строително-монтажните работи, ще бъде използвана съществуващата републиканска и общинска пътна мрежа. Като решение по време на строителството на обекта, ще бъде предвиден обходен маршрут както за МПС, така и за автобусни линии от градския транспорта на Велико Търново по предварително изготвен и съгласуван Проект за временна организация на движението.

5.6. Очаквано трансгранично въздействие:
Местоположението на разглеждания обект изключва възможността от възникване на трансгранични въздействия.

6. Природни ресурси, предвидени за използване по време на строителството и експлоатацията /вкл. предвидено водовземане за питейни, промишлени и други нужди – чрез обществено водоснабдяване (ВиК или друга мрежа) и/или от повърхностни води, и/или подземни води, необходими количества, съществуващи съоръжения или необходимост от изграждане на нови/:
За реализирането на инвестиционното предложение ще се използват обичайните за този вид строителство материали – асфалтобетон, бетонови разтвори и елементи др. Природните ресурси, които ще бъдат използвани при реализирането на проекта включват пясък, трошен камък и др. Всички необходими материали ще бъдат осигурявани от лицензирани доставчици. / Природните ресурси, които ще бъдат използвани са стандартни за пътното строителство и включват пясък, трошен камък, чакъл, земни маси и вода за приготвяне на бетонови смеси. 
Не се налага ползване на промишлени количества вода при изграждането на пътната отсечка.
Ползваното количество вода не налага водовземане и ползване на количества вода, което да изисква изграждане на водовземни съоръжения. 

7. Очаквани общи емисии на вредни вещества във въздуха по замърсители:
7.1. Емисии в периода на строителството:
В процеса на работа на строителната техника ще се емитира прах с различен фракционен състав. Използването на такива строителни машини е свързано и с изхвърлянето на отработени газове, в чийто състав влизат: NOx – азотни оксиди; CH4 – метан; CO – въглероден оксид;  CO2 – въглероден диоксид; SO2 – серен диоксид; PM – прахови частици.

7.2. Емисии в периода на експлоатация:
Не се очаква промяна в състава и количествата на емисиите от моторните превозни средства. 

7.3.  Очаквани вещества, които ще бъдат емитирани от дейността, в т.ч. приоритетни и/или опасни, при които се осъществява или е възможен контакт с води:
Очакваните емисии на вредни вещества, емитирани по време на възстановителните и укрепителни дейности не са включени в списъка на приоритетните вещества в областта на политиката за водите, съгласно Приложение 1 от Наредба за стандарти за качество на околната среда за приоритетни вещества и някои други замърсители
Не се предвижда заустване на повърхностен воден отток, с което се ограничава възможността от замърсяване.

8. Отпадъци, които се очаква да генерират и предвиждания за тяхното третиране:
Отпадъци се очаква да се генерират в процеса на строително-монтажните работи. Съгласно Наредба № 2 от 23.07.2014 г. за класификация на отпадъците ще се образуват следните видове отпадъци:
● При извършване на строителните дейности ще се генерират отпадъци с код 17 05 04 – Почва и камъни, различни от упоменатите в 17 05 03*; 17 03 02 - Асфалтови смеси, различни от упоменатите в 17 03 01; 17 02 01 – Дървесина; 17 04 05 - Чугун и стомана; 17 09 04 - Смесени отпадъци от строителство и събаряне, различни от упоменатите в 17 09 01, 17 09 02 и 17 09 03. 
● В процеса на работа на строителните машини, при тяхната експлоатация, поддръжка или ремонти налагащи се при неизправност, има вероятност да се получат отпадъци отнесени към групи: 13 01 „Отпадъчни хидравлични масла“, 13 02 „Отработени моторни, смазочни и масла за зъбни предавки“ и 13 07 „Отпадъци от течни горива“, 16 01 „Излезли от употреба превозни средства от различни видове транспорт (включително извънпътна техника) и отпадъци от разкомплектоване на излезли от употреба превозни средства и части от ремонт и поддръжка (с изключение на 13, 14, 16 06 и 16 08), 16 06 „Батерии и акумулатори“.
● Строителните работници ще бъдат източник на отпадъци с код 20 03 01 „Смесени битови отпадъци“. 
Организацията по извозването на отпадъците ще се осъществява от лицензирана фирма.

9. Отпадъчни води, които се очаква да се генерират и предвиждания за тяхното третиране/(очаквано количество и вид на формираните отпадъчни води по потоци (битови, промишлени и др.), сезонност, предвидени начини за третирането им (пречиствателна станция/съоръжение и др.), отвеждане и заустване в канализационна система/повърхностен воден обект/водоплътна изгребна яма и др.)/:
Инвестиционното намерение не е свързано с генериране на „отпадъчни води“ по смисъла на § 1, т.6 от Наредба № 2 от 8 юни 2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване. 
За недопускане на замърсяване на водния обект р Янтра, по време на строителния процес при реализацията на ИП, ще се спазват следните принципи:
· да не се допуска изхвърляне на изкопни земни маси във водните обекти в близост до строителната площадка;
· да се използва изправна строителна и транспортна техника за предотвратяване замърсяването на повърхностните води с нефтопродукти; 
· да не се допускат разливи на горива и смазочни материали от строителните машини, както и извършването на ремонтни дейности на транспортна техника и машини в района на строителната площадка; 
· да се използват технически изправни транспортни средства за транспортиране на опасни и производствени отпадъци на територията на строителните площадки, както и извън тях; 
· транспортирането на опасни отпадъци да се извършва само в затворени метални контейнери или варели; 
· отпадъчните петролни продукти при аварийна подмяна да се събират по начин, който позволява тяхното регенериране – в затворени съдове, които са химически устойчиви и не допускат разливане или изтичане, маркирани са и се съхраняват на закрито; 
· в случай на аварийно изпускане на петролни продукти е необходимо незабавно отстраняване на замърсените земни маси и транспортирането им до площадки за отпадъци, които са лицензирани за този вид отпадъци; 
· да се осигури поставяне на двойни еластични огради в участъците от пътя, преминаващи над р. Янтра или в близост с нея, с цел предотвратяване на разливи във водни обекти при аварийни ситуации;
·  при строителството на съоръжения до реката, да се сведе до минимум замърсяването й със земни маси и да не се допуска замърсяване с отпадъци и гориво-смазочни материали; 
· да се осигури чистотата на всички открити водни площи, дерета, суходолия и да не се допуска изхвърляне на битови и строителни отпадъци, земни и скални маси в тях или складиране на материали в близост до тях; 
· да се забрани миене на МПС в реката в района на обекта; 
· строителните маршрути да не пресичат водното течение в района на обекта;
·  да не се допуска необезопасено складиране на сол, луга и други препарати за зимно обезопасяване в близост до реката.

Отпадъчните води при пътното строителство се формират основно от атмосферните води. Отводняването се решава съгласно „Норми за проектиране на пътища 2000“, като се спазват наложените стандарти, за осигуряване на отводняването на пътното тяло и гарантирането на неговата функционалност.
Предвид на пресичането на река Янтра с мостово съоръжение и изискването за опазване на ЗЗ „Река Янтра“, канавките ще бъдат заустени извън границите на ЗЗ.

10. Опасни химични вещества, които се очаква да бъдат налични на площадката на предприятието/съоръжението (в случаите по чл. 99б от Закона за опазване на околната среда се представя информация за вида и количеството на опасните вещества, които ще са налични в предприятието/съоръжението съгласно приложение № 1 към Наредбата за предотвратяване на големи аварии и ограничаване на последствията от тях):
По време на строителните работи, използването на опасни химични вещества е свързано със строително-транспортната техника. Тези вещества включват петролни масла и различни горива – бензин, дизелово гориво, пропан-бутан, природен газ и др. Опасност от тяхното използване съществува при възникване на аварийни ситуации, като в тези случаи е необходимо своевременно да пристъпи към изпълнение на мерките, заложени в плана за действие при аварийни ситуации, който фирмата-изпълнител на обекта следва да изработи и съгласува преди започване на строителството. 
Проектът не предвижда съхраняване на опасни вещества на строителните площадки, както и не се предвижда използването на химични вещества, препарати и продукти, подлежащи на забрана.
По време на експлоатация на участъка по него ще се транспортират различни по вид опасни вещества и смеси. Опасност от тази дейност съществува единствено при възникване на пътно-транспортни произшествия с участието на превозни средства, транспортиращи такива вещества.
Разглежданият пътен участък не представлява съоръжение с нисък или висок рисков потенциал съгласно чл. 99б от Закона за опазване на околната среда.

Моля да ни информирате за необходимите действия, които Агенция „Пътна инфраструктура” трябва да предприеме по реда на глава шеста от Закона за опазване на околната среда и чл. 31 от Закона за биологичното разнообразие.

Предварително Ви благодаря за съдействието!

Приложения: 
1. Ситуация в *.dwg и *.pdf формат, предоставени по електронен обмен.

С уважение,

